Regering mag afsondering afdwing, sê hofAmper geen motors ry op die N1-hoofweg in Gauteng nie (Foto: Janie Monsieur/Maroela Media) Die konstitusionele hof het ‘n poging om die afdwing van algehele afsondering ongrondwetlik te laat verklaar, Maandagoggend van die hand gewys. Die aansoek is gebring deur ‘n taamlik onbekende menseregte-drukgroep genaamd Hola Bon Renaissance en het onder meer daarop berus dat die tydperk van afsondering ongrondwetlik is, omdat dit die reg op bewegingsvryheid, die reg om handel te dryf, die reg om ‘n beroep te kan kies, en die regte op gesondheidsorg, voedsel en water ondermyn. Boonop het Hola Bon Renaissance aangevoer die koronavirus hou geen gevaar vir Suid-Afrika in nie. Die konstitusionele hof het bevind die aansoek het geen kans op sukses nie en het dus geweier om die saak aan te hoor. Omdat dit ‘n bevinding van die konstitusionele hof is, is daar geen reg op appèl nie. Prof Christi van der Westhuizen, medeprofessor by die sentrum vir die bevordering van nierassigheid en demokrasie aan die Nelson Mandela-Universiteit in Port Elizabeth, het uitgewys dat bepaalde grondwetlike regte soos die reg op vryheid van beweging, vergadering en spraak wel ingeperk word. “Laasgenoemde reg word ingeperk deur die verbod op die verspreiding van fopnuus. Ander regte word onregstreeks geaffekteer, byvoorbeeld dat mense se uitoefening van hul godsdiensvryheid tans nie saamtrekke insluit nie,” het sy by navraag aan Maroela Media gesê. “Geen reg is egter absoluut nie, en moet dus altyd teen ander regte opgeweeg word. In hierdie geval kan die inperking van dié regte regverdig word deur die grondwetlike beskerming van die reg op lewe en op toegang tot gesondheidsdienste, en moontlik ook die reg op ŉ omgewing wat nie skadelik vir die gesondheid is nie.” Van der Westhuizen het gesê aangesien die aansteeklikheid van die koronavirus noodwendig toegang tot gesondheidsdienste beperk, vereis die staat se pogings om die virus se verspreiding te beperk en die impak op gesondheidsdienste te verlaag, sekere ingrypings in regte. “Die verwysings na geweld deur die minister van polisie, genl. Bheki Cele, en die minister van verdediging, Nosiviwe Mapisa-Nqakula, laat die hare egter orent staan en moet Suid-Afrikaners herinner om in hierdie tyd hul regering fyn dop te hou. Alle stappe moet steeds die oppergesag van die reg gehoorsaam,” het Van der Westhuizen afgesluit. Wil jy op hoogte bly van alle nuus oor Covid-19 op Maroela Media? Klik hier om in te teken op ŉ daaglikse nuusbrief.